Lääne-Virumaal elav ning igapäevaselt AS OG Elektra kompleksis Lepnal tööl käiv sportlane Sirly Tiik tõi intellektipuudega sportlaste Euroopa meistrivõistlustelt kaks medalit ning loodab osaleda ka järgmisel aastal Austraalias toimuvatel maailmamängudel.
#000001
Sirly Tiigi suur edulugu sai alguse 2000. aastal Sydneys toimunud paraolümpiamängudel, kus ta võitis odaviskes oma võistlusklassi maailmarekordiga 39.77 meetrit kulla ning kõrgushüppes ja kuulitõukes pronksi.
#000002
Sellele on järgnenud head tulemused paljudel EMidel ja MMidel. Pärast Sydneyt ei saanud Sirly kahjuks osaleda lausa kahtedel olümpiamängudel – Ateenas ja Pekingis -, kuna kogu intellektipuudega sportlaste klass sai Hispaania korvpallivõistkonna pettuse tõttu võistluskeelu. Taas sai Sirly olümpial võistlustulle astuda Londonis, kus saavutas kuulitõukes viienda koha ning Rio de Janeiros samal alal kaheksanda. Medaleid on tal kodus kokku aga lausa 209.
#000003
Sirly sõnul on just odavise talle alati meeldinud. Nüüdki, juuli keskel Pariisis toimunud intellektipuudega sportlaste Euroopa meistrivõistlustel saavutas ta just odaviskes esikoha tulemusega 34.66. Lisaks võitis Sirly pronksmedali kettaheites tulemusega 36.31.
#000004
Sirly usub, et edu võtmeks oli aastatepikkune kogemus ja muidugi ka suur töö. Samas jäi kullavõitja oma tulemust hinnates tagasihoidlikuks. „Medal on medal, aga pigem oli väike pettumus – ma ei ole odaviske tulemusega rahul, oleks tahtnud ikka rohkem,“ sõnas Sirly.
#000005
Kui odaviske kulda julges ta juba enne võistluseid loota, siis kettaheite medalit mitte. „Ma mõtlesin, et kui kettas pronksi kätte saan, siis on küll hästi,“ meenutas sportlane, lisades, et kettaheites on noorte vägi suure hooga peale tulemas.
#000006
Sirly nentis, et üle maailma ongi noorte pealekasv suur, Eestis aga mitte. „Tegelikult ma lõpetasin pärast Rio paraolümpiamänge ametlikult ära, aga kui mänedžer käis talvel välja võimaluse Prantsusmaale minna, siis mõtlesin, et teeme ära!“ rääkis medalivõitja.
#000007
Järgmiseks suuremaks sihiks on Austraalias toimuvad GlobalGames ehk maailmamängud, millede ettevalmistuste raames tuleks ilmselt sõita ka välislaagrisse – see kõik on aga väga kulukas.
#000010
Et ära elada ja välisreiside jaoks kogudagi, käib Sirly treeningute ja võistluste kõrvalt igapäevatööl – pea kaks aastat on ta leiba teeninud AS OG Elektra kulinaariatsehhi transporttöölisena.
#000013
„Kui oled profisportlane, siis on veidi kergem, aga kui tegeled sellisel tasemel spordiga töö kõrvalt, siis pead topelt vaeva nägema,“ tõdes medalivõitja.
#000014
Ta nentis, et trenni tegemiseks aega ja jõudu leida on küll raske, kuid tööandja on väga mõistev ja toetav olnud. Nii saab sportlane vastavalt oma võistlusplaanidele puhkust võtta ning kollektiiv elab tema tegemistele kaasa.
#000015